Sacrosancte Dei ecclesie infra muros Matisconis site in honore Sancti Vincentii martiris, cui Drogo episcopus preest, ego Ugo Burdinus et frater meus Eldinus donamus quamdam terram, cum vinea et viriaria sibi adjuncta, sitam in ipso pago Matisconensi, in villa Casotis, in agro Salorniacensi. Terminatur iste curtilus a mane via publica, a medio die terra comitali, a sero Sancti Johannis et Sancti Martini et Sancti Vincentii, a circio terra Gualterii. Infra istas terminationes, donamus istum curtilum in communione canonicorum Domino et Sancto Vincentio servientium pro anima fratris nostri Gauceranni deffuncti et pro nobismetipsis, ut Dominus per intercessionem supradicti martiris misereatur nobis in presenti seculo et in futuro. Retinemus autem convenientiam quam promiserunt nobis, ut si aliquis ex nobis post obitum nostrum illis delatus fuerit, sit exceptus et sepeliatur sicut familiaris frater solet et debetur; quod si aliquis nostrum alibi sepultus fuerit, sic deprecentur Dominum pro eo sicut solent pro familiari amico. S. Ugonis et Eldini fratris ejus, qui fieri et firmare rogaverunt. Data Matiscone IX aprilis per manum Pontii scriptoris ad vicem Rannulfi cancellarii, tempore regis Philippi.